google/wiki40b huggingface dataset:
Dūkšto–Drujos geležinkelis

Istorija

Pirmojo pasaulinio karo viduryje buv. Vilniaus gubernijos teritorijoje tarp kaizėrinės Vokietijos ir carinės Rusijos kariuomenių nusistovėjo pusiausvyra. Abi kariaujančios pusės suskubo stiprinti savo pozicijas fronte: karinei amunicijai gabenti vokiečiai įrengė 600 mm vėžės siaurojo geležinkelio liniją nuo Dūkšto (buv. plačiojo geležinkelio Sankt Peterburgas-Varšuva stotis) iki Čepukų kaimo; o rusai – 750 mm pločio vėžę tarp Pelėkų ir Piedrujos kaimų. Į pastarąją gyvenvietę kariniai kroviniai Rusijos kariuomenei buvo gabenami naujai nutiestu plačiuoju geležinkeliu iš Indros stoties (Rygos-Oriolo geležinkelio linija). 
Pokaryje kraštą užėmė Lenkijos kariuomenė. 1928 m. lenkų geležinkelininkai pradėjo jungti abi buvusių priešininkų karines trasas, papildomai paklodami apie 20 km bėgių kelio. Kadangi Piedruja jau buvo atsidūrusi Latvijos Respublikos teritorijoje, nuspręsta Vilniaus krašte eksploatuoti 750 mm pločio ruožą tarp Dūkšto ir pasienio miestelio Druja. 
Trasa važinėjo du keleiviniai traukiniai: dieninis (kelyje užtrukdavo keturias valandas) ir naktinis (penkios valandos kelyje). Pastaruoju mielai naudodavosi kaimiečiai, su reikalais vykdavę į vaivadijos sostinę Vilnių. Dienos metu siauruku buvo patogu aplankyti apskrities centrą Breslaują ir kitus kaimus. Iš Drujos kita geležinkelio linija buvo galima keliauti per Miorus į mazginę Varapajevos stotį. 
Nuo 1939 m. (išskyrus 1941–1944 m. laikotarpį) šį bėgių kelią aptarnavo naujai įkurtas sovietinis Balstogės geležinkelis, vėliau perduotas Baltarusijos geležinkeliui. Po Antrojo pasaulinio karo krovininius vagonus traukdavo garvežiai OP-2 (VDR gamybos); P5 (Čekoslovakija). Drujoje jie buvo užpildomi vandeniu, šiame kaime garvežiai prieš atgalinę kelionę būdavo apsukami.
Apie 1965 m. traukinių eismas buvo nutrauktas, o po maždaug penkiolikos metų išardyti bėgiai. Šiandien senąjį geležinkelį primena apsauginės medžių–krūmų juostos buvusioje trasoje ir išlikusios stotys Breslaujoje, Drujoje bei  Dūkšte (Partizanų g., tebestovi siaurojo geležinkelio stoties pastatas, esantis plačiojo geležinkelio kelyno šiauriniame gale).
Guillaume de l'Hôpital

Biografija

Gimė karaliaus kariuomenės generolo leitenanto Ano Aleksandro l’Hopitalio ir Elizabetės Gobelin šeimoje. Nuo 1693 m. Prancūzijos mokslų akademijos narys.
Parašė darbų iš matematinės analizės, kūgio pjūvių teorijos, atskirai nuo I. Niutono, G. Leibnico ir Jakobo Bernulio 1696 m. išsprendė brachistochronos uždavinį. Remdamasis Johano Bernulio paskaitomis parašė pirmąją diferencialų skaičiavimo knygą „Nykstamai mažėjančių dydžių analizė tiriant kreives“ (Analyse des infiniment petits pour l’intelligence des lignes courbes 1696 m.). Joje pateikta funkcijų santykio ribos skaičiavimo taisyklė, kai skaitiklis ir vardiklis artėja prie nulio. (L'Hopitalio taisyklė).
Pryšmančių senovės gyvenvietė

Kapinynas

Įrengta plynaukštės šiaurinėje - šiaurės vakarinėje dalyje ir šlaite į Gadeikupio slėnį. Teritorija dirvonuoja, šiauriniu pakraščiu praeina lauko keliukas, o vakariniu – kelias į Genčių naftos bazę. Anotacinio kultūros paveldo objekto ženklo nėra.
2009 m. registruota kultūros vertybių registre. Teritorija – 6,7 ha.
Į šiaurę - šiaurės vakarus yra Pryšmančių I kapinynas, 1,2 km į šiaurę - šiaurės rytus – Pryšmančių III kapinynas, 1,3 km į šiaurę – Pryšmančių II kapinynas.

Tyrimai

1996 ir 1997 m. tyrinėjo Raimondas Sprainaitis (MLIM), 2009 m. žvalgė KPC.
Ištirtas 84 m² plotas. Aptiktas I tūkstantmečio pradžios kultūrinis sluoksnis su lipdyta keramika ir stulpinės konstrukcijos pastatų pėdsakais, surinkta XVII – XVIII a. kaimavietės žiestos keramikos šukių.
Radinius saugo MLIM.
Ẽ

Ẽ ir ẽ (e su tilde) – modifikuota raidė E. Žymi nosinį garsą e, kuris tariamas panašiai, kaip lietuvių dvigarsis en.
Šią raidę naudoja gvaranių kalba. Tai 5-oji raidė gvaranių abėcėlėje. Taip pat naudojama ir kitose tupių-gvaranių kalbose.
Jeronimo Gil

Jerónimo Javier Gil Manzaress (g. 1973 m. birželio 8 d., Karakase) – Venesuelos aktorius.
Susitikinėjo su žymia aktore Roxana Diaz, vėliau išssiskyrė.
1998 m. Formulės 1 sezonas

Sezono apžvalga

1998-ųjų sezonas pasižymėjo naujovių gausa. Buvo atsisakyta „slick“ tipo padangų ir gražintos padangos su grioveliais – priekinės padangos turėjo tris, galinės – keturis griovelius. Sezono eigoje buvo uždrausti papildomi sparneliai ant bolido šonų, buvo sumažintas bolidų aukštis, sumažintas jų plotis. 1997-ųjų čempionas kanadietis Jacques Villeneuve perėjo į vidutiniokę Williams ekipą.
Sezonui geriausiai pasiruošė McLaren ekipa – laimėjęs paskutinį 1997-ųjų sezono etapą McLaren pilotas Mika Hakkinenas triumfavo ir pirmuose dvejuose naujojo sezono Grand Prix. Australijoje McLaren pilotų persvara buvo milžiniška – kvalifikacijoje artimiausius varžovus aplenkę sekunde, lenktynėse konkurentus aplenkė visu ratu.
Trečiame etape Argentinos pergalę dėka Goodyear padangų patobulinimų iškovojo Ferrari lyderis Michaelis Schumacheris. San Marine laimėjus David Coulthardui, o Ispanijos ir Monako GP vėl triumfavus suomiui, atrodė, jog čempionato baigtis aiški, tačiau sezono vidury tris pergales iš eilės vėl iškovojo „Šumis“, sumažinęs skirtumą čempionato įskaitoje.
Spa trasoje vykusiame Belgijos GP per startą užfiksuota masiškiausia visų laikų F1 avarija, o vėliau lenktynėse susidūrė M. Schumacheris su D. Coulthardu. Kituose dvejuose etapuose po pergalę vėl pasidalino čempionato favoritai, tad Japonijoje sprendėsi nugalėtojas.
Prieš startą užgeso vokiečio bolido variklis ir šiam teko startuoti iš rikiuotės galo. Narsiai lenkęs varžovus vieną po kito, Michaelis pakilo iki trečios pozicijos, tačiau pradūrė padangą ant trasoje gulėjusių nuolaužų, pasitraukdamas iš kovos. Pirmą čempiono titulą iškovojo Mika Hakkinenas, surinkęs lygiai šimtą taškų. Tarp komandų triumfavo jo atstovaujama McLaren ekipa.
Čempiono titulą gynęs Villeneuve’as tik du sykius užlipo ant podiumo, o čempionė Williams ekipa iškovojo pergalę Belgijos etape.
Valdas Valvonis

Valdas Valvonis (g. 1970 m. kovo 26 d.) – Lietuvos pedagogas, Alytaus raj. visuomenės veikėjas.

Biografija

1988 m. baigė Alytaus raj. Butrimonių vidurinę mokyklą, vėliau jos mokytojas, nuo 2003 m. direktorius.
Tėvynės sąjungos (Lietuvos konservatoriai) Alytaus raj. skyriaus narys, Butrimonių grupės senniūnas. 2004 m. birželio mėn. Alytaus rajono savivaldybės tarybos narys, atsistatydino dėl užimamų pareigų. Buvęs Alytaus raj. šaulių 10-osios kuopos vadas, sporto klubo „Dzūkas“ prezidentas, Alytaus raj. kūno kultūros mokytojų metodinio ratelio pirmininkas, rikiuotės šaulys, Butrimonių bendruomenės " Šviesa" tarybos narys, įvairių projektų autorius ir atlikėjas. Moka rusų, lenkų ir anglų kalbas. Sutuoktinė Neringa, vaikai Arnas, Dautartas.
Bedlendas

Bedlendas (angl. Badland) – JAV, Pietų Dakotoje paplitusios savitos uolos. Pats pavadinimas kilęs iš angliškų žodžių bad land, reiškiančių bloga žemė. Jame įkurtas Bedlendo nacionalinis parkas.

Bedlendo istorija

Atšiauriame ir rūsčiame bedlende daugybę metų lankėsi siju genties indėnai. Vietovės atsiradimas siejamas su pietvakariuose dunksančiu 2207 m aukščio Black Hills'u. Maždaug prieš 65 mln. metų jis iškilo iš žemyninės jūros dugno. Ilgainiui dėl erozijos į rytus plytinčioje lygumoje susidarė pelkėta, sluoksniuota lyguma. Prieš maždaug 30 mln. metų dėl klimato pokyčių pelkės virto pievomis. Vėjo ir lietaus erozijos su šaknimis rovė žolę, sraunūs upokšniai plovė dirvožemį, išgrauždami smailes ir kupolus, o kaitri saulė neleido augt naujai augalijai. Ši erozija tebevyksta ir dabar.

Bedlendo gaivinimas, augalija ir gyvūnija

Bedlendo gaivinimas pradėtas įkūrus Bedlendo nacionalinį gamtos paminklą, 1930 m. 1978 m. jam buvo suteiktas nacionalinio parko statusas. Bedlende paplitę driežai, gyvatės, paukščiai, šikšnosparniai, preriniai šuniukai, kai kur ganosi bizonai ir antilopės. Gražiausia bedlende vasarą, kai sausoje žemėje kaip stebuklas išauga Mariposos lelija.

Bedlendų paplitimas

Bedlendai paplitę šiaurės Amerikoje. Gan dideli jų plotai esti Santa Kruzo saloje, Pietinėje Kalifornijos pakrantėje. Tai – Kalifornijos bedlendai. Bedlendai atsiranda dėl erozijos. Dažnai ją sukelia pats žmogus.
CS Universitatea Craiova

Istorija

Kartais sumaišties įneša tai, kad naujasis klubas tarsi puoselėja FC Universitatea Craiova tradicijas.
Kai minėtas klubas žlugo, po kelių metų atkūrimo ėmėsi nauji investuotojai, kurie 2013 m. įkūrė klubą panašiu pavadinimu.
Soroksár FC

Istorija

1958 m. iširo, vėliau atkurtas.
Japonijos aplinkos ministerija

Japonijos aplinkos ministerija (jap. 環境省 = kankyō-shō) yra Japonijos vykdomosios valdžios institucija, atsakinga už aplinkos politikos įgyvendinimą. Ministerija buvo įsteigta 2001 m. sausį, reorganizavus nuo 1971 m. veikusią Aplinkos agentūrą.
Aplinkos ministerija įsikūrusi Tokijo mieste, Čijodos seniūnijoje.

Istorija

Aplinkos ministerija kilo iš Aplinkos agentūros (jap. 環境庁 = kankyō-chō), įkurtos 1971 metų liepą, reaguojant į XX a. šeštajame dešimtmetyje prasidėjusias aplinkos užterštumo problemas. Agentūra turėjo sekretoriatą, keturis skyrius (Planavimo, Aplinkos apsaugos, Atmosferos išsaugojimo ir Vandens kokybės užtikrinimo) bei tris tyrimų centrus. Su valdančiosios Liberalų demokratų partijos palaikymu, Aplinkos agentūrai pavyko sugriežtinti taršos standartus ir išspręsti didžiausias to meto aplinkos problemas šalyje.
Po 2001 metais įvykdyto reorganizavimo, Aplinkos agentūra buvo išplėsta iki Aplinkos ministerijos.
Ieties metimas

Ieties metimas – lengvosios atletikos šaka, kurioje varžomasi, kas toliau numes ietį.

Taisyklės ir ypatybės

Taisyklės panašios į kitų metimo varžybų: Kiekvienas meta tris kartus, aštuoni geriausi varžybas tęsia ir meta dar po tris kartus. Laimi atlikęs tolimiausią užskaitytą metimą.
Jei metikas peržengia liniją arba ietis nusileidžia už sektoriaus, metimas neįskaitomas. Jei ietis įsminga, matuojama nuo tos vietos, jei neįsminga – matuojama nuo pėdsako pradžios, jei pirma žemę paliečia ieties uodega – metimas neįskaitomas.
Kitaip nei kitose metimo rungtyse, metama ne iš apskritimo, bet iš įsibėgėjimo takelio, padengto tokia pat danga kaip ir bėgimo takai. Daugelis stadionų turi įsibėgėjimo takelius abiejuose galuose, kad būtų galima išnaudoti palankų vėją.
Ieties metikai įsibėgėdami turi pasiekti didelį greitį, todėl jų kūno sudėjimas panašesnis į sprinterių nei į kitų metikų, kuriems būdingas stambus kūno sudėjimas. Paleidžiama ietis gali pasiekti 110 km/h greitį.

Nauja ietis

1984 m. Rytų Vokietijos metikas Uwe Hohn pasiekė naują rekordą – 104,80 m. Metimams pasiekus tokius nuotolius, varžybos stadionuose galėjo būti uždraustos saugumo sumetimais, todėl vyriškos ieties (800 gr.) konstrukcija buvo pakeista. Ieties masės centras buvo pastumtas į priekį. Tokia ietis pakrypsta žemyn anksčiau, skrydžio atstumas sumažėja ~10 % ir ietis dažniau įsminga į žemę. 1999 m. taip pat buvo pakeista ir moteriška ietis (600 gr.).
Gamintojai bandė atgauti dalį prarasto nuotolio padidindami trintį galinėje ieties dalyje (darė skylutes, naudojo šiurkščius dažus ir kita). Tokios priemonės buvo uždraustos 1991 m., o rekordai, pasiekti tokiomis ietimis – anuliuoti.
Juozas Grigaitis

Juozas Grigaitis (1881 m. vasario 28 d. Paraišupys, Javaravo valsčius – 1947 m. sausio 19 d. Dorothy, Niu Džersio valstija) – teisininkas, teisėjas; karinis veikėjas, administracijos generolas leitenantas.

Biografija

Juozas Grigaitis, 1904 m. baigęs Maskvos universitetą stojo į Rusijos kariuomenę, tarnavo leibgvardijos Suomijos pulke, nuo 1906 m. – Karo intendantūroje Vilniuje ir Vitebske. 1917 m. dalyvavo Rusijos lietuvių seime Petrograde, Vitebsko įgulos lietuvių karių organizacijos veikloje.
1919 m. gegužės mėn. mobilizuotas į Lietuvos kariuomenę, Tiekimo skyriaus viršininko, kariuomenės intendanto padėjėjas. 1920 m. rugsėjo mėn. – 1922 m. dirbo Krašto apsaugos ministerijoje. 1921 m. balandžio mėn. – 1923 m. spalio mėn. dėstė Aukštuosiuose karininkų kursuose. Nuo 1922 m. sausio mėn. Kariuomenės teismo valstybės gynėjo padėjėjas. 1923 m. spalio mėn. – 1926 m. spalio mėn. Kariuomenės teismo nuolatinis narys, ėjo teismo pirmininko pareigas. 1926 m. generolas leitenantas. 1927–1933 m. Kauno apygardos teismo pirmininkas, Lietuvos Vyriausiojo Tribunolo teisėjas (1933–1940 m.).
Juozas Grigaitis buvo vienas Lietuvos teisininkų draugijos steigėjų, jos valdybos sekretorius. 1941–1944 m. Apeliacinių rūmų teisėjas. 1944 m. pasitraukė į Vokietiją, 1946 m. išvyko į JAV.
Juozas Grigaitis buvo vedęs; žmona Vladislava Grigaitienė.
Giresunas

Istorija

Miestas VI a. pr. m. e. įkurtas graikų kolonistų iš Sinopės ir pavadintas Kerasu (sen. gr. Κερασούς). Antikoje miestas garsėjo kaip vyšnių eksporto centras, iš jo kilo lotyniškas šio vaismedžio pavadinimas ceresus (tuo pačiu angl. cherry, pranc. cerise, isp. cereza, rus. черешня, liet. trešnė). Giresuno sala (tada, Aretijas) buvo svarbi derliaus ritualų šventvietė.
Viduramžiais miestas priklausė Bizantijai, vėliau – Trapezundo imperijai. 1244 m. kraštą užkariavo Seldžiukai, o nuo 1461 m. priklausė Osmanų imperijai. XX a. pr. Giresunas garsėjo kaip lazdynų auginimo bei mangano gavybos centras.
PSS Sleman

Istorija

Klubas įkurtas 1976 m.
Brazilijos ralis

Brazilijos ralis – didžiausios automobilių ralio varžybos Pietų Amerikoje. Šiuo metu šis ralis yra vienas iš Pietų Amerikos ralio čempionato (SARC) etapų, kuris 1981 ir 1982 m. buvo patekęs ir į Pasaulio ralio čempionatą (WRC).
Sniegbačiai

Sniegbačiai, arba sniegbridžiai (angl. Snowshoes, rus. Снегоступы) – tai didesnio ploto ant įprastų batų tvirtinamas apavas, kuris padeda negrimzti brendant per gilų sniegą, sumažina slydimą einant ledu. Priešingai nei slidėmis, jais ne šliuožiama, o einama. Po sniegbačio akytu pagrindu suspaudžiamas purus sniegas, atlaikantis einančiojo svorį, be to, jis neleidžia slysti net ir judant įkalne.
Šiandien snieguotose vietovėse keliaujama lengvais ir patogiais sniegbačiais. Jie gali būti gaminami tvirtos duraliuminio ar plastiko konstrukcijos, su greito uždėjimo ir nuėmimo sistema, pritaikomi įvairaus dydžio batams, specialiais dantukais sukibimui su ledu ir sniegu pagerinti. Šiuolaikiniai sniegbačiai būna įvairių formų, priklausomai nuo kultūrinių ir praktinių veiksnių. Beveik apskrita forma tinkamiausia įveikti giliam puriam sniegui. Siauresni, daug ilgesni sniegbačiai tinkamesni greitai judėti, net ir bėgti.
Tradicinio sniegbačio išorinis rėmas lankstus ir stangrus, medinis. Vidinis tinklelis, arba varstis, pinamas iš elnio, briedžio ar karibaus, nelygu vietovė, odos. Sniegbačiai dėvimi ant minkštų mokasinų su auleliais, dažniausiai pasiūtų iš kailio. Prie batų tvirtinami suvarstomais odiniais raišteliais.

Istorija

Ėjimą sniegu palengvinančios priemonės pradėtos žmogaus naudoti senovėje, kai jis susidūrė su sniego pusnimis, t. y. paleolite. Sniegbačiai minimi Šiaurės Amerikos kolonizavimo pradžios aprašymuose. Taip pat buvo būdingi Sibiro tautoms, pavyzdžiui, čiukčiams, jakutams.
AVVA

AVVA – televizijos kanalas, transliuojantis programą kabelinės televizijos abonementams Jonavos mieste. 1992 m. įkūrė kabelinę televiziją tiekianti bendrovė UAB „AVVA“. „AVVA“ abonentų skaičius - 9 000. Siūlomi 2 programų paketai. Informacinės laidos transliuojamos kiekvieną vakarą (20 val.). Vėliau laidos kartojamos vakare.
Transliuotojas - UAB „AVVA“. Direktorius Algimantas Žalkauskas (nuo pat įsteigimo). 15 darbuotojų. Kabelinės televizijos filmavimo grupėje dirba redaktorės ir operatoriai. Pasak „AVVA“, jonaviečiai dažnai kreipiasi į „AVVA“-os žurnalistus, negalėdami išspręsti įvairių problemų.

Istorija

1992 m. kovo 31 d. Lietuvos radijo ir televizijos komisija UAB „AVVA“ suteikė licenciją kabelinės televizijos tinklu retransliuoti kabelinės televizijos ir radijo programas bei transliuoti savo pačių parengtas televizijos programas. Taip pat suteikta teisė reklamuoti ir perteikti informaciją kabelinio ryšio linijomis. Pirmieji abonentai buvo žmonės, norintys gauti daugiau informacijos apie transliuojamas programas kitose šalyse (ypač tuo metu Lietuvoje nerodomi kino filmai bei sporto programos). Nuo pat bendrovės įsikūrimo populiarumo sulaukė informacinės laidos. Iš pradžių jos buvo transliuojamos 1 kartą per savaitę, vėliau – 2.
1999 m. Spaudos radijo ir televizijos fondas iš dalies finansavo projektą apie Jonavos krašto dvarus ir palivarkus. Buvo sukurta 13 kultūrinių laidų, kuriose pasisakė žymiausi Jonavos kraštiečiai.
Dielektrinė skvarba

Dielektrinė skvarba yra fizikinis dydis, parodantis kaip elektrinis laukas veikia dielektrinę medžiagą, arba kaip dielektrinė medžiaga veikia elektrinį lauką. Dielektrinė skvarba apibrėžiama kaip medžiagos, esančios lauke, gebėjimas poliarizuotis ir tuo sumažinti arba padidinti elektrinį lauką pačioje medžiagoje.
Vietnamo futbolo supertaurė

Vietnamo futbolo supertaurė arba Siêu Cúp Bóng đá Quốc Gia Việt Nam – trofėjus, dėl kurio varžosi Vietnamo futbolo čempionai ir taurės laimėtojai. 
Tai vienerios varžybos, kuriose nugalėtojas iškovoja supertaurę. 
Rengiamos nuo 1999 m.
Relient K

Relient K yra krikščioniško roko grupė taip pat turintį ir ryškų pop punk muzikos atspalvį. Susikūrė 1997 m. Kantone (Ohajas), pasivadinę pagal grupės gitaristo Meto Hupso mėgstamiausios automobilio markės ženklą Plymouth Reliant K.
Nikolajus Doležalis

Biografija

1923 m. baigė Maskvos technikos universitetą. 1925–1930 m. dirbo projektavimo organizacijose. Po stažuotės Europoje pusantrų metų kalėjo. Vėliau dirbo Kijeve, Leningrade, Sverdlovske. Nuo 1943 m. Chemijos mašinų statybos mokslo tyrimo instituto vadovas. 1946 m. su visu institutu įtrauktas į TSRS atominės bombos rengimo programą, projektavo plutonio gamybos reaktorius.
1952 m. Maskvoje įkūrė Energotechnikos mokslinio tyrimo ir konstravimo institutą (dab. pavadintas jo vardu) ir jam iki 1986 m. vadovavo. Apkaltintas dėl avarijos Černobylio AE ir išleistas į pensiją. Nuo 1962 m. TSRS mokslų akademijos narys. 1986 m.

Mokslinė veikla

Sukūrė stūmoklinio kompresoriaus automatinių vožtuvų teoriją. Pirmosios pasaulyje atominės elektrinės, 1954 m. pastatytos Obninske, netoli Maskvos reaktoriaus vyr. konstruktorius. Vienas iš reaktoriaus RBMK kūrėjų.
Elektrėnai

Pavadinimo kilmė

Kadangi miestas kūrėsi aplink šiluminę jėgainę (Lietuvos VRE, tuo metu didžiausią elektrinę Lietuvoje), gaminančią elektros energiją, todėl gyvenvietė 1962 m. balandžio 19 d. buvo pavadinta elektros vardu su lietuviška priesaga „-ėnai“.
Galvė

Pavadinimo kilmė

Liaudis pasakoja, kad ežero vardas gali būti kilęs nuo žodžio „galva“ – esą ežere kasmet nuskęstąs bent vienas žmogus, t. y. ežeras reikalauja galvos.
Ežerėvardis Galvė (dar žinomas kaip Galvis) kildinamas iš žodžio galvis („kūdros stačias šlaitas, kūdra ežero ar upės vietoje“), kuris susijęs su gelmė, taip pat latv. dzelve („vandens duobė pelkėje“).
Iki XVII a. dokumentuose Galve vadintas visas Trakus supantis ežerynas. Vietinių gyventojų visas vanduo, supantis Trakus, dažnai vadinamas tiesiog Trakų ežeru (Jezioro trockie, Тракайское озеро).
Šarūnas Šulskis

Biografija

Šarūnas Šulskis gimė 1972 m. lapkričio 26 d. Kėdainiuose. Ten baigė mokyklą, vėliau persikėlė į Kauną . Tai pat 1987-1989 m. jis mokėsi M. Botviniko – G. Kasparovo šachmatų mokykloje. Universitete jis baigė vadybą. Šarūnas moka anglų, rusų, prancūzų, ispanų, lotynų ir lietuvių kalbas.

Šachmatininko karjera

Šarūną žaisti šachmatais įkvėpė jo pirmasis treneris. Nuo to laiko jis pradėjo žaisti šachmatais. Būdamas 16 metų atstovavo SSRS jaunių šachmatų rinktinę Jungtinėse valstijose vykusiame čempionate.
1994 m. tapo tarptautiniu meistru (IM), o netrukus, 1996 m. – didmeistriu (GM). Laimėjo Lietuvos čempionatus 1991, 1994, 2001, 2007, 2009, 2011, 2014 ir 2015 m.
Dalyvavo Šachmatų olimpiadose: 1994, 1996, 1998, 2002, 2004, 2008–2010, 2014 ir 2016 m.
1997, 2001–2002 ir 2004 m. dalyvavo FIDE pasaulio čempionatuose.
2006 m. laimėjo sidabro medalį Europos Sąjungos šachmatų čempionate.
Jis taip pat dalyvavo 2016 m. šachmatų olimpiadoje Baku, Azerbaidžane. O 2014 m. olimpiadoje jis buvo Škotijos rinktinės treneris.
Šarūnas Šulskis šiuo metu atstovauja Lietuvai, ilgamečiam savo šachmatų klubui „Margiris“, vienam iš Vokietijos ir taip pat vienam Suomijos klubui.

Organizacinė veikla

Šarūnas yra surengęs Aido Labucko atminimo čempionatą Žalgirio arenoje, Kaune.
Jis taip pat administruoja internetinę šachmatų klubo „Margiris" svetainę.
2017 m. gruodžio 17 d. Kaune surengė Romano Arlausko 100-mečio greitųjų šachmatų turnyrą. Jis vyko viešbutyje Europa Royale Kaunas

Knygos

Šarūnas parašė dvi knygutes vaikams apie šachmatus - „Matas vienu ėjimu" ir „Matas dviem ėjimais".
Taip pat jis yra vienas iš „Šachmatų informatoriaus“ autorių.
Mykolas Gylys (1895)

Biografija

1933 m. „Mūsų laikraščio“ redaktorius. 1936–1940 m. Ketvirtojo Seimo atstovas. Nuo 1932 m. ligi mirties klebonavo Siesikuose.
Martynas Malachovskis

Biografija

Mikalojaus Malachovskio ir Sofijos Herburt sūnus.

Šeima

Vedė 1597 metais Kateriną Kučkovską, kuri pagimdė keturis sūnus, iš kurių: Jurgis ir Stanisalovas buvo bevaikiai, toliau:Aleksandras Teodoras (1600-29), buvo Seradzo vėliavininku, o jo brolis Rafailas Mikalojus (1600-64), Sieradzo vaiskiu.
Gerbiami žmonės

Turinys

Į mažą Sicilijos miestelį dirbti atvyksta mokytoja Elena Bardi, jau ne kartą keitusi savo vietą dėl aikštingo charakterio ir nepagarbaus elgesio su vadovais. Kartą ją miesto turgavietėje įžeidžia vienas prekiautojas, kuris kitą dieną randamas negyvas su gėle burnoje, kas pagal vietinius papročius reiškia, jog jis buvo įžeidęs moterį. Vėliau ją mėgina užpulti du motociklininkai, kurie vėliau taip pat randami negyvi su gėlėmis burnoje, tačiau policijai nepavyksta atskleisti nusikaltimų.
Tuo metu Elena vis aktyviau reiškiasi miestelio veikloje ir politikoje, jos žodis įgyja svorį po to, kai jos pastangomis į atokius miestelio rajonus nutiesiamas vandentiekis. Elena įgyja ryšių, tačiau nežinomas žudikas ir toliau ją „saugo“. Kuomet vietinis policijos komisaras pradeda įtarti Eleną, jis paaukštinamas ir išsiunčiamas į kitą miestą. Netrukus ji pati pradeda suprasti, kad visa sėkmė tėra tik didesnio plano dalis, ir kad viskam vadovauja ir viską planuoja gerokai įtakingesni žmonės...
Druskininkų Šv. Pantaleono cerkvė

Istorija

Cerkvė pastatyta 1895 m., kai į mieste anksčiau pastatytą Druskininkų Dievo Motinos ikonos „Visų liūdinčiųjų Džiaugsmas“ cerkvę pradėjo nebetilpti tikintieji. 1893 m. miesto valdžia davė leidimą cerkvės statyboms bei buvo pradėti rinkti pinigai šventovės statyboms. Šventovės pastatas buvo sujungtas su šalia stovėjusia mokykla. Cerkvė pašventinta 1895 m. gegužės 28 dieną. Po I pasaulinio karo, 1918 m. cerkvė buvo perduota katalikų bažnyčiai, tačiau čia nebuvo vykdomos pamaldos. Po II pasaulinio karo šventovė buvo paversta į šokių klubą, o vėliau ir visai nugriauta.
Eko Yuli Irawan

Biografija

2006 m. pasaulio jaunimo čempionato vicečempionas. Tais pačiais metais debiutavo pasaulio suaugusiųjų čempionate, kuriame užėmė 8-ą vietą. 2008 m. Azijos čempionato sidabro medalininkas. Savo pirmose karjeroje 2008 m. vasaros olimpinėse žaidynėse Irawan pelnė bronzos medalį. 2009 m. pasaulio čempionate pelnė savo pirmąjį medalį – sidabrą. 2010 m. Azijos žaidynėse pelnė bronzos medalį. 2011 m. vasaros Universiados čempionas. 2012 m. vasaros olimpinėse žaidynėse indonezietis pakartojo savo pirmąjį rezultatą ir pelnė bronzos medalį. 2016 m. vasaros olimpinėse žaidynėse Irawan parodė 312 kg rezultatą ir 6 kg persvarą nusileidęs kolumbiečiui Óscar Figueroa pelnė sidabro medalį.